**PRAVILA I POSTUPAK PRETHODNE PROVJERE ZNANJA I SPOSOBNOSTI KANDIDATA / KANDIDATKINJA KOJI PODNOSE PRIJAVU NA JAVNI NATJEČAJ ZA IMENOVANJE PROČELNIKA / PROČELNICE**

 **UPRAVNOG ODJELA ZA KULTURU, SPORT I TEHNIČKU KULTURU PRIMORSKO-GORANSKE ŽUPANIJE**

**na radno mjesto:**

* + **Pročelnik / Pročelnica Upravnog odjela za kulturu, sport i tehničku kulturu Primorsko-goranske županije:** 1 izvršitelj / izvršiteljicana neodređeno vrijeme

**I.**

Po dolasku na prethodnu provjeru znanja i sposobnosti, od kandidata / kandidatkinja će biti zatraženo predočavanje odgovarajuće identifikacijske isprave radi utvrđivanja identiteta.

Osobe koje ne mogu dokazati svoj identitet, kao i osobe koje nisu podnijele pravodobne i/ili uredne prijave i/ili za koje je utvrđeno da ne ispunjavaju formalne uvjete Javnog natječaja, kao i osobe koje nisu podnijele prijavu na Javni natječaj za radno mjesto za koje se provodi prethodna provjera znanja i sposobnosti, ne mogu pristupiti provjeri.

Za kandidata / kandidatkinju koji/koja formalno ispunjava uvjete, a ne pristupi provjeri, uopće ili u zakazano vrijeme, ili tijekom njena trajanja odustane od iste, smatrati će se da je povukao / povukla prijavu na Javni natječaj.

**II.**

Po utvrđivanju identiteta, kandidatima / kandidatkinjama će biti podijeljena pitanja za pisano testiranje koje traje 45 minuta.

Kandidati / kandidatkinje su se dužni pridržavati utvrđenog vremena testiranja.

**III.**

Za vrijeme pisanog testiranja kandidatima / kandidatkinjama nije dopušteno:

* koristiti se bilo kakvom literaturom odnosno bilješkama,
* koristiti mobitel ili druga komunikacijska sredstva,
* napuštati prostoriju u kojoj se provodi provjera,
* razgovarati s ostalim kandidatima / kandidatkinjama ili na drugi način remetiti mir i red.

Ukoliko se kandidat / kandidatkinja ponaša neprimjereno i/ili prekrši neko od prethodno opisanih pravila, biti će zamoljen / zamoljena da se udalji sa testiranja, a njegov / njezin rezultat i rad Povjerenstvo za provedbu Javnog natječaja neće bodovati.

**IV.**

Pisani test se sastoji od ukupno 20 pitanja, a maksimalan broj bodova koji kandidati / kandidatkinje mogu ostvariti je 10 bodova.

Smatra se da su kandidati / kandidatkinje položili pisani test ako su ostvarili najmanje ili više od 50 % bodova na provedenom testiranju.

**V.**

Sa kandidatima / kandidatkinjama koji na pisanom testiranju ostvare najmanje ili više od 50 % ukupnog mogućeg broja bodova, Povjerenstvo za provedbu Javnog natječaja provesti će intervju.

Povjerenstvo kroz intervju s kandidatima / kandidatkinjama utvrđuje interese, profesionalne ciljeve i motivaciju kandidata / kandidatkinja za rad na radnom mjestu za koje je podnio prijavu.

Intervju se boduje na način kao i pisano testiranje, tj. svakom kandidatu / kandidatkinji se dodjeljuje određeni broj bodova od 1 do 10.

**VI.**

Kandidati / kandidatkinje koji su pristupili prethodnoj provjeri znanja i sposobnosti imaju pravo uvida u rezultate provedenog postupka.

**VII.**

Nakon provedenog postupka prethodne provjere znanja i sposobnosti, Povjerenstvo za provedbu Javnog natječaja utvrđuje rang listu kandidata / kandidatkinja prema ukupnom broju bodova ostvarenog na pisanom testiranju i intervjuu, te ju dostavlja Županu Primorsko-goranske županije, uz izvješće o provedenom postupku koje potpisuju svi članovi Povjerenstva.

Župan Primorsko-goranske županije donijeti će rješenje o imenovanju najkasnije u roku od 60 dana od isteka roka za podnošenje prijava, koje će biti dostavljeno svim kandidatima / kandidatkinjama prijavljenim na Javni natječaj.

 **Predsjednica Povjerenstva**

 **za provedbu Javnog natječaja**

 **v.r. Martina Požarić, mag.iur.**

KLASA: 112-02/19-01/2

URBROJ: 2170/1-06-02/2-19-6

Rijeka, 23. siječnja 2019.